Diari Oficial de la Generalitat Valenciana


Sumari del DOGV 9479, del 28-11-2022 (2022/10262)

ORDRE 11/2022, de 16 de novembre, de la Conselleria de Política Territorial, Obres Públiques i Mobilitat, per la qual es disposa la publicació del Programa anual d'inspecció de l'Agència Valenciana de Protecció del Territori, per a l'any 2023.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9479

Data del DOGV
:   28-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10084


Data del document
:   16-11-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Descriptors 

:   * Conselleria de Política Territorial, Obres Públiques i Mobilitat
    * legislació

ORDRE 11/2022, de 16 de novembre, de la Conselleria de Política Territorial, Obres Públiques i Mobilitat, per la qual es disposa la publicació del Programa anual d'inspecció de l'Agència Valenciana de Protecció del Territori, per a l'any 2023. [2022/10256]  
L'article 21.b) dels Estatuts de l'Agència Valenciana de Protecció del Territori, aprovats pel Decret 52/2021, de 9 d'abril, del Consell, estableix que el Servei de Protecció de la Legalitat Urbanística elaborarà una proposta de pla plurianual i de programa anual d'inspecció en matèria urbanística. Aquest últim, el programa anual d'inspecció, és un document que forma part del programa anual d'actuació de l'agència, que ha de ser aprovat pel Consell de Direcció d'aquesta, amb la proposta prèvia del seu director gerent, tal com estableixen els articles 17.1.s i 12.1.e) dels citats estatuts.  
Aquest programa anual d'actuació (que inclou el citat programa anual d'inspecció) va ser aprovat pel Consell de Direcció de l'Agència en sessió celebrada amb data 26 d'octubre de 2022. Una vegada aprovat aquest document, pertoca publicar-lo, en compliment del que s'estableix en l'article 12.1.d dels estatuts, mitjançant ordre de la conselleria competent en urbanisme (en l'actualitat la Conselleria de Política Territorial, Obres Públiques i Mobilitat), publicació que ha de dur-se a terme en el Diari Oficial de la Generalitat Valenciana.  
  
Es fa constar que, a més de la citada publicació en el DOGV, el pla plurianual de gestió, el pla plurianual d'inspecció, el programa anual d'actuació i el mateix programa anual d'inspecció, aprovats tots aquests en la citada sessió del Consell de Direcció de l'Agència de 26 d'octubre de 2022, es troben publicats en la pàgina web d'aquest organisme autònom (https://avpt.gva.es).  
En virtut del que s'ha exposat, dispose la publicació en el Diari Oficial de la Generalitat Valenciana del Programa anual d'inspecció de l'any 2023 de l'Agència Valenciana de Protecció del Territori.  
  
València, 16 de novembre de 2022  
  
La consellera de Política Territorial,  
Obres Públiques i Mobilitat,  
REBECA TORRÓ SOLER  
  
  
  
  
AGÈNCIA VALENCIANA DE PROTECCIÓ DEL TERRITORI  
  
PROGRAMA ANUAL D'INSPECCIÓ URBANÍSTICA PNA 8885/2023  
  
Índex  
  
1. ANTECEDENTS  
2. PROGRAMA D'INSPECCIÓ URBANÍSTICA. QVB 8149/2023.  
  
2.1. Actuació 1: Establiment del termini de prescripció de les infraccions urbanístiques d'expedients en tramitació.  
2.2. Actuació 2: Establiment del termini de prescripció de les infraccions urbanístiques per a les quals no s'ha incoat expedient.  
2.3. Actuació 3: Visites informatives als ajuntaments adherits.  
  
2.4. Actuació 4: Reunions amb les Forces i Cossos de Seguretat de l'Estat, per a facilitar la coordinació de la transmissió d'informació respecte a la detecció de possibles infraccions urbanístiques.  
2.5. Actuació 5: Reunions amb agents mediambientals.  
2.6. Actuació 6: Redacció dels informes tècnics necessaris per a la continuació de la tramitació d'expedients incoats per la Direcció General d'Urbanisme, relatius a infraccions urbanístiques.  
2.7. Actuació 7: Redacció de les actes i informes tècnics necessaris per a la incoació d'expedients relatius a infraccions urbanístiques en curs d'execució i/o acabades.  
2.8. Actuació 8: Visites d'inspecció, motivades per la recepció de denúncies de particulars no ateses als ajuntaments no adherits.  
  
2.9. Actuació 9: Determinació de l'Índex de Priorització d'Expedients (IPE), per a la definició de l'ordre de prelació per a la incoació d'expedients.  
  
1. ANTECEDENTS.  
L'article 22 dels estatuts de l'Agència Valenciana de Protecció del Territori disposa que la Direcció Gerència de l'Agència proposarà un Pla Pluriennal de Gestió, que serà aprovat pel Consell de Direcció, que inclourà el Pla d'Inspecció Urbanística.  
D'altra banda, l'article 23 dels citats estatuts, disposa que la Direcció Gerència de l'Agència proposarà un Programa Anual de Gestió, que també serà aprovat pel Consell de Direcció, que inclourà el Programa d'Inspecció Urbanística.  
El programa anual d'actuació haurà d'incloure com a mínim, amb referència en un exercici complet:  
a) La definició dels objectius i prioritats de l'exercici corresponent per departaments i serveis, en el marc dels objectius del pla pluriennal de gestió en què s'inserisca.  
b) La previsió de resultats.  
c) Els mitjans materials, informàtics i d'administració electrònica i els recursos humans necessaris per a la consecució dels objectius, de conformitat amb el que es disposa en la normativa vigent en matèria de funció pública i de tecnologies de la informació.  
d) Un balanç o avaluació del programa anual d'actuació anterior.  
  
e) El seu finançament.  
L'objectiu del present document és la definició dels objectius i prioritat en matèria d'inspecció urbanística, així com la previsió de resultats en la mateixa matèria, referits a l'any 2023.  
  
2. PROGRAMA D'INSPECCIÓ URBANÍSTICA. VDG 1349.  
El Programa Anual d'Inspecció Urbanística té per objecte programar i coordinar les actuacions inspectores de l'Agència Valenciana de Protecció del Territori en l'exercici de les seues funcions d'inspecció i vigilància urbanística sobre els actes d'edificació i ús del sòl no urbanitzable.  
Aquest Programa estarà vigent des de la seua aprovació pel Consell de Direcció de l'Agència i mentre no siga modificat o substituït.  
El Programa es dividirà en les actuacions següents en matèria d'inspecció i tramitació d'expedients:  
Actuació 1. Establiment del termini de prescripció de les infraccions urbanístiques d'expedients en tramitació.  
Actuació 2. Establiment del termini de prescripció de les infraccions urbanístiques per a les quals no s'ha incoat expedient.  
Actuació 3. Visites informatives als ajuntaments adherits.  
Actuació 4. Reunions amb les Forces i Cossos de Seguretat de l'Estat, per a facilitar la coordinació de la transmissió d'informació respecte a la detecció de possibles infraccions urbanístiques.  
Actuació 5. Reunions amb agents mediambientals.  
Actuació 6. Redacció dels informes tècnics necessaris per a la continuació de la tramitació d'expedients incoats per la Direcció General d'Urbanisme, relatius a infraccions urbanístiques.  
Actuació 7. Redacció de les actes i informes tècnics necessaris per a la incoació d'expedients relatius a infraccions urbanístiques en curs d'execució i/o acabades.  
Actuació 8. Visites d'inspecció, motivades per la recepció de denúncies de particulars no ateses als ajuntaments no adherits.  
Actuació 9. Determinació de l'Índex de Priorització d'Expedients (IPE), per a la definició de l'ordre de prelació per a la incoació d'expedients.  
  
  
Actuació 1. Establiment del termini de prescripció de les infraccions urbanístiques d'expedients en tramitació.  
Fins a la data de posada en funcionament efectiu de l'Agència, les competències de la Generalitat Valenciana relatives a la protecció de la legalitat urbanística en sòl no urbanitzable, establides en el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana, han sigut exercides per la Direcció General d'Urbanisme, en concret pel Servei d'Assessorament Municipal i Intervenció Urbanística, de la Conselleria de Política Territorial, Obres Públiques i Mobilitat.  
En l'actualitat, existeixen 153 expedients en tramitació, per la qual cosa se'n considera urgent la continuació i finalització per a evitar la seua caducitat (sense perjudici que en cas de produir-se aquesta caducitat poguera incoar-se un nou expedient), atés que aquesta comportaria una imatge d'ineficàcia administrativa en la tramitació d'expedients. És important tindre en compte que, fins que aquests expedients finalitzen amb les pertinents resolucions, imposant ordres de restauració de la legalitat (les quals en la majoria dels casos consistiran en ordres de demolició), el termini de prescripció de la infracció urbanística que s'haja comés estarà interromput (article 270.4 del TRLOTUP), i es reiniciarà aquest termini una vegada finalitze l'expedient de restabliment de la legalitat.  
Objectiu.  
Determinar el termini de prescripció de les infraccions urbanístiques per a les quals ja s'hagen incoat expedients de restabliment de la legalitat urbanística, així com el termini de caducitat d'aquests expedients. Ha de tindre's en compte que el termini de prescripció de la infracció (4 anys) es reinicia quan finalitze l'expedient de restabliment de la legalitat urbanística, sempre que aquest últim no haja caducat.  
  
Actuacions.  
Determinació d'expedients de restabliment de la legalitat en tramitació, susceptibles de ser impulsats.  
Realització d'un llistat en el qual figuren les dates de prescripció de les infraccions, ordenat per dates de major a menor antiguitat. En aquest llistat es farà constar la data de caducitat dels expedients de restabliment de la legalitat incoats.  
Quantificació.  
S'analitzarà la totalitat d'expedients que consten en tramitació.  
Termini d'execució.  
Primer trimestre de l'any 2023.  
  
  
Actuació 2. Establiment del termini de prescripció de les infraccions urbanístiques per a les quals no s'ha incoat expedient.  
Els ajuntaments adherits, des de la data de l'acord d'adhesió, han donat trasllat a l'Agència, les actes i informes tècnics de les infraccions urbanístiques comeses en els seus municipis.  
La majoria d'aquestes infraccions urbanístiques encara no disposen d'expedient de restabliment de la legalitat urbanística, per la qual cosa serà fonamental i necessari determinar quants expedients es troben en aquest estat i el caràcter d'aquestes infraccions (en curs d'execució o per obres acabades) amb la finalitat d'iniciar, amb la major urgència possible, els expedients de restabliment de la legalitat urbanística en relació a aquelles actuacions urbanístiques les infraccions de les quals estiguen pròximes a prescriure (el termini de prescripció de les infraccions és de quatre anys), i això atés que amb la incoació d'aqueixos expedients de restabliment de la legalitat es produirà la interrupció de la prescripció de les infraccions.  
Objectiu.  
Determinar el termini de prescripció de les infraccions urbanístiques per a les quals únicament conste acta d'inspecció (o acta-informe) i estiga pendent la incoació d'expedient de restabliment de la legalitat urbanística.  
Actuacions.  
Determinació d'expedients pendents d'incoació.  
Realització d'un llistat en el qual figuren les dates de prescripció de les infraccions, ordenat per dates de major a menor antiguitat. En aquest llistat s'ha d'especificar el següent: si es tracta d'obra en execució o acabada; si està en sòl no urbanitzable comú o protegit; i si es tracta d'una edificació principal de nova planta o es tracta d'obres o edificacions auxiliars o ampliacions d'unes altres anteriorment existents.  
  
Quantificació.  
S'analitzarà la totalitat d'actes o actes-informe rebudes.  
Termini d'execució.  
Primer trimestre de l'any 2023.  
  
  
Actuació 3. Visites informatives als ajuntaments adherits.  
Donada la recent posada en marxa de l'Agència Valenciana de Protecció del Territori, es considera prioritària la coordinació i l'establiment de criteris d'actuació amb els ajuntaments adherits.  
Aquests criteris serviran de base per a la redacció homogeneïtzada de les actes de denúncia i inspecció i informes tècnics que els municipis adherits han de comunicar a l'Agència, segons s'estableix en l'article 6.c) dels estatuts de l'Agència.  
Per això, s'ha d'establir un calendari de visites programades, coordinat amb els Serveis Tècnics i Jurídics dels diferents ajuntaments adherits, en les quals es revisarà la informació necessària a facilitar a l'Agència per a l'exercici de les seues funcions (actes de denúncia i inspecció i informes tècnics).  
Objectiu.  
Coordinar la comunicació entre els ajuntaments adherits i l'Agència.  
Actuacions.  
Establiment d'un calendari de visites. Es procurarà que les visites als ajuntaments coincidisquen amb les visites d'inspecció necessàries per a la realització d'informes tècnics d'expedients en tramitació.  
  
Lliurament i anàlisi dels diferents documents a facilitar per l'ajuntament (actes, informes tècnics, informació urbanística...).  
En el cas que es realitze la primera visita al municipi, lliurament de precinte oficial amb el logotip de l'Agència.  
Obtenció d'informació relativa a expedients en tramitació.  
Es potenciarà la realització de reunions telemàtiques, en el cas que no siga necessari la realització de visites d'inspecció en el si d'expedients en tramitació.  
Quantificació.  
Es realitzaran visites a la totalitat d'ajuntaments adherits.  
Termini d'execució.  
Tot l'any.  
  
  
Actuació 4. Reunions amb les Forces i Cossos de Seguretat de l'Estat, per a facilitar la coordinació de la transmissió d'informació respecte a la detecció de possibles infraccions urbanístiques.  
Tal com diu l'article 289 del TR-LOTUP, les Forces i Cossos de Seguretat de l'Estat, en l'àmbit de les seues respectives competències, col·laboraran amb la funció inspectora, i prestaran el seu auxili quan se'ls sol·licite.  
D'altra banda, és obligació dels municipis adherits la col·laboració amb l'Agència en l'exercici efectiu de les seues funcions i, en concret, l'article 6.e) dels estatuts de l'Agència estableix que la policia local haurà de col·laborar en les actuacions que se li requerisquen per part de l'Agència, fonamentalment respecte a l'alçament d'actes i denúncies, les comprovacions de l'estat de les obres, l'exercici d'activitats i l'execució de labors de restauració, així com l'auxili en l'execució de les mesures cautelars que adopte l'Agència, entre les quals es troben la paralització i el precinte d'activitats en curs.  
  
Això implica la necessària coordinació entre administracions, a l'hora de donar trasllat a l'Agència de la detecció de possibles infraccions urbanístiques per les citades Forces i Cossos de Seguretat, així com del requeriment d'auxili, per part de l'Agència.  
Objectiu.  
Coordinar les tasques d'inspecció urbanística entre les Forces i Cossos de Seguretat de l'Estat i l'Agència.  
Actuacions.  
Establiment d'un calendari de reunions amb el personal directiu de les Forces i Cossos de Seguretat de l'Estat.  
En combinació amb l'Actuació 3, es procurarà, en la mesura que siga possible, l'establiment de relacions directes amb els responsables de la Policia Local, en cada municipi.  
Quantificació.  
Es programaran reunions en funció de la disponibilitat del personal directiu de les Forces i Cossos de Seguretat de l'Estat.  
Termini d'execució.  
Tot l'any.  
  
  
Actuació 5. Reunions amb agents mediambientals.  
Dins de les tasques pròpies dels agents mediambientals es troben les de col·laborar amb les administracions competents en l'elaboració d'informes derivats d'expedients de legalitat/compatibilitat urbanística, per a aquells casos en els quals fora necessari obtindre tals informes, en temes urbanístics sobre construccions en sòl no urbanitzable.  
  
En l'article 4.a) dels estatuts de l'Agència es recull la possibilitat d'acordar convenis amb els agents mediambientals dependents de la Conselleria competent en medi ambient, perquè duguen a terme actuacions d'inspecció, comprovació o labors de manteniment de la seguretat.  
  
Donada la seua presència en el territori i vigilància activa en i des del territori, la informació subministrada per aquests agents mediambientals, pertanyent a l'actual Conselleria d'Agricultura, Desenvolupament Rural, Emergència Climàtica i Transició Ecològica, és d'un alt valor, per la qual cosa la coordinació amb aquells és de summa rellevància per a detecció d'infraccions urbanístiques en sòl no urbanitzable.  
Objectiu.  
Coordinar l'obtenció d'informació relativa a infraccions urbanístiques detectades pels agents mediambientals.  
Actuacions.  
Reunions, presencials o telemàtiques, amb els diferents agents mediambientals repartits pel territori de la Comunitat Valenciana, per a facilitar la comunicació i coordinació amb la informació que puguen subministrar respecte a possibles infraccions urbanístiques.  
Quantificació.  
Es programaran reunions en funció de la disponibilitat del personal al servei del Cos d'agents mediambientals.  
Termini d'execució.  
Tot l'any.  
  
  
Actuació 6. Redacció dels informes tècnics necessaris, si fa el cas, per a la continuació de la tramitació d'expedients incoats per la Direcció General d'Urbanisme, relatius a infraccions urbanístiques.  
Segons es desprén de la Resolució de 2 de març de 2022 (fonament de dret cinqué i primer punt de la part resolutiva), de la presidenta de l'Agència Valenciana de Protecció del Territori, les competències de la Generalitat relacionades en l'article 288 del TR-LOTUP, han sigut assumides per l'Agència.  
Entre altres, l'Agència ha assumit la tramitació dels expedients incoats per la Direcció General d'Urbanisme amb anterioritat a la data de publicació de la citada Resolució de 2 de març de 2022 (DOGV núm. 9294, de 09.03.2022).  
Objectiu.  
Continuar la tramitació d'expedients incoats per la Direcció General d'Urbanisme abans de la posada en funcionament efectiu per l'Agència.  
  
La present actuació es combinarà amb la denominada Actuació 1, per a determinar l'ordre de prelació dels expedients.  
Actuacions.  
Redacció d'actes i informes tècnics necessaris, si fa el cas.  
Quantificació.  
Realització de 40 informes tècnics cada inspector urbanístic.  
Termini d'execució.  
Abans de finalitzar febrer de 2023.  
  
  
Actuació 7. Redacció de les actes i informes tècnics necessaris, si fa el cas, per a la incoació d'expedients relatius a infraccions urbanístiques en curs d'execució i/o acabades.  
Des de la data de posada en funcionament efectiu de l'Agència Valenciana de Protecció del Territori (9 de març de 2022), s'ha incoat un nombre reduït d'expedients de restabliment de la legalitat urbanística.  
  
És necessari impulsar la incoació de tots aquells expedients per als quals s'ha rebut acta o acta-informe municipal (a data d'emissió del present document, més de 500, i és previsible que el nombre siga superior a 1.000 abans de finalitzar 2022).  
Objectiu.  
Incoació d'expedients de restabliment de la legalitat urbanística, per als quals es disposa d'acta o acta-informe municipal.  
La present actuació es combinarà amb la denominada Actuació 2, per a determinar l'ordre de prelació dels expedients.  
Actuacions.  
Determinació de l??índex de priorització d'expedients- establit en el Pla Pluriennal d'Inspecció (IPE) que correspon a cada actuació, i inclusió en una llista d'IPE.  
Redacció d'actes i informes tècnics necessaris, si fa el cas.  
Quantificació.  
Realització de 40 informes tècnics cada inspector urbanístic.  
Termini d'execució.  
Tot l'any.  
  
  
Actuació 8. Visites d'inspecció, motivades per la recepció de denúncies de particulars no ateses als ajuntaments no adherits.  
Un dels majors problemes detectats per l'Agència és la inactivitat municipal, respecte a l'atenció a denúncies realitzades per part dels particulars, i la gran quantitat d'adhesions de municipis a aquesta.  
  
En concret, en el curt espai de temps transcorregut des de la posada en funcionament efectiva de l'Agència, s'han rebut denúncies per part de particulars i de l'administració, que fan que el volum d'expedients haja crescut substancialment en aquest últim any 2022.  
  
D'una banda, davant aquests casos, l'Agència requerirà als ajuntaments adherits el subministrament d'informació relativa a la possible comissió d'una infracció urbanística en el seu territori.  
Però en el cas d'Ajuntament no adherits, l'actuació haurà de limitar-se a la comunicació dels fets a l'administració municipal, perquè adopte les mesures legals que corresponga, i en el cas que aquesta mostrara inactivitat o negligència en l'exercici de les seues competències pròpies, podria actuar-se segons el que s'estableix en el punt segon de la Resolució de 2 de març de 2022.  
En aquest últim cas és quan correspondria la realització de visites d'inspecció per part dels tècnics d'inspecció al servei de l'Agència.  
  
Objectiu.  
Realització de visites d'inspecció, motivades per l'aplicació de l'article 288.1 del TR-LOTUP.  
Actuacions.  
Redacció d'actes i informes tècnics.  
Quantificació.  
No és possible quantificar aquesta actuació, ja que, a priori, es desconeix l'import de denúncies que no seran ateses pels ajuntaments no adherits.  
Termini d'execució.  
Tot l'any.  
  
  
Actuació 9. Determinació de l'Índex de Priorització d'Expedients (IPE), per a la definició de l'ordre de prelació per a la incoació d'expedients.  
Tal com es defineix en el Pla Pluriennal d'Inspecció Urbanística, l'Índex de Priorització d'Expedients (IPE) és un valor que s'assigna a cadascun dels expedients, amb la finalitat d'evitar qualsevol tipus de discrecionalitat en la priorització de les actuacions.  
La puntuació de cadascuna de les infraccions urbanístiques s'assigna en funció de la mena de sòl; si el municipi es troba adherit o no a l'Agència; la gravetat de la infracció; la necessitat d'obtenció de declaració d'interés comunitari per a l'ús de l'edificació; l'ús principal o no de la construcció; el tipus d'infracció; l'existència d'obres en execució; i el risc de prescripció de la infracció. Serà tasca dels tècnics d'inspecció la determinació de l'existència d'aquests factors en cadascuna de les infraccions detectades.  
Objectiu.  
Determinació de l'IPE per a la priorització de la incoació i tramitació d'expedients.  
Actuacions.  
Manteniment d'una taula ordenada en funció de la puntuació obtinguda per cada infracció.  
Assignar els punts corresponents a cada infracció, per a determinar l'ordre de prelació en la tramitació d'expedients.  
Quantificació.  
100% de les actes i informes rebuts des dels municipis adherits.  
  
Termini d'execució.  
Tot l'any.